Diari Oficial de la Generalitat Valenciana


Sumari del DOGV 5537, del 19-06-2007 (2007/5427)

Informació pública del Programa d'Actuació Integrada per al Desenvolupament del Sector Montebello II de les normes subsidiàries de planejament d'Algorfa i concurs per a la selecció d'agent urbanitzador.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5537

Data del DOGV
:   19-06-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/5427


Data del document
:   19-04-2007

Organisme emissor
:   Ajuntament d'Algorfa

Tipus de document
:   Informació Pública

Descriptors 

:   * Algorfa
    * contracte d'obres
    * administració local
    * pla d'urbanisme
    * obres públiques

Informació pública del Programa d'Actuació Integrada per al Desenvolupament del Sector Montebello II de les normes subsidiàries de planejament d'Algorfa i concurs per a la selecció d'agent urbanitzador. [2007/5427]  
De conformitat amb el que disposa l'article 132 de la Llei 16/2005, de 30 de desembre, Urbanística Valenciana, així com l'article 291, apartats 1 i 2, del Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística, i després d'haver enviat la publicació de l'anunci del concurs de licitació del Programa d'Actuació Integrada del Sector Montebello II de les normes subsidiàries de planejament d'Algorfa, al Diario Oficial de la Unión Europea amb data de 12 d'abril de 2007, es fa públic l'Acord del Ple de la corporació, de 20 de març de 2007, en què es va acordar el següent:  
Primer  
Iniciar el procediment per a la gestió indirecta per al desenvolupament del programa d'actuació integrada corresponent al sector Montebello II, sector de sòl urbanitzable denominat SUZFR-3 en el concert previ.  
Segon  
Aprovar les bases particulars per a la programació de l'actuació integrada del sector Montebello II, sector de sòl urbanitzable denominat SUZFR-3 en el concert previ i procedir a l'anunci d'estes bases en el Diari Oficial de la Comunitat Valenciana.  
Tercer  
Acordar que regisquen les bases generals aprovades definitivament mitjançant l'ordenança emesa per este ajuntament i publicades en el Butlletí Oficial de la Província d'Alacant número 14, de data 18 de gener de 2007.  
Quart  
Ordenar la publicació del corresponent anunci del concurs per a la selecció d'agent urbanitzador.  
Cinqué  
Que es notifique este acord a l'interessat.  
Bases particulars per a l'adjudicació del Programa d'Actuació Integrada del Sector Montebello II, de les normes subsidiàries de planejament municipal d'Algorfa (Alacant).  
Primera. Ordenació urbanística vigent i àmbit del sòl que cal desenvolupar  
El planejament vigent al terme municipal d'Algorfa està constituït per les normes subsidiàries de planejament municipal, homologades a la Llei 6/1994, Reguladora de l'Activitat Urbanística, aprovades definitivament per la Resolució de la Comissió Territorial d'Urbanisme, de data 11 de març de 2002 (BOPA núm. 111, de data 17.05.2002).  
El sector la programació del qual es proposa està ubicat a l'extrem est del terme municipal d'Algorfa, i confronta amb l'autopista AP-7 (Alacant-Cartagena) i la carretera CV-940 classificat com a no urbanitzable comú en les vigents normes subsidiàries.  
L'àmbit del sòl que cal desenvolupar es correspon amb un sector de sòl urbanitzable denominat SUZFR-3 del document de concert previ del Pla General d'Ordenació Urbana en tramitació.  
Es proposa el desenvolupament de l'indicat sector, s'aproven estes bases particulars, i regixen les bases generals aprovades per este ajuntament mitjançant l'Acord del Ple de data 2 d'octubre de 2006 i publicades en el Butlletí Oficial de la Província d'Alacant número 14, de data 18 de gener de 2007.  
Segona. Naturalesa del contracte  
El contracte que se subscriurà amb l'adjudicatari té caràcter de contracte administratiu especial, i se sotmet, en allò no establit en la normativa urbanística, al que disposa la Llei de Contractes de les Administracions Públiques. L'administració té les prerrogatives que assenyala que Llei de Contractes de les Administracions Públiques, en especial les d'interpretar el contracte, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar-ne els efectes, de conformitat amb les causes, el procediment i els efectes establits en la Llei Urbanística Valenciana i en el seu reglament de desenvolupament. Les qüestions entre l'urbanitzador designat i l'administració derivades de la preparació, resolució i execució del contracte correspondran a l'orde jurisdiccional contenciós administratiu, sense perjuí que es puga utilitzar qualsevol altre que s'estime convenient.  
Tercera. Memòria de necessitats i objectius que cal satisfer amb el programa d'actuació integrada. Supòsits d'adjudicació connexa o condicionada  
1. Memòria de necessitats:  
L'actuació que es pretén té com a objecte dotar d'ordenació detallada i desenvolupar un futur parc terciari i d'oci que quedarà ubicat a l'extrem est del terme municipal, i que confrontarà amb l'autopista A-7 Cartagena-Alacant.  
Per a això es requerix la modificació de la classificació del sòl prevista en les vigents normes subsidiàries homologades. Esta modificació es justifica, en primer lloc, per la seua adequada integració en l'estructura supramunicipal i municipal posades de manifest amb l'avanç del pla general, i, en segon lloc, emparades en les directrius d'evolució urbana i ocupació del territori que es contenen en el corresponent document justificatiu de la integració territorial, el qual, justifica la viabilitat territorial i urbanística del pla.  
El conjunt d'oportunitats identifiquen la nostra Comunitat com la gran ròtula del Mediterrani espanyol, sent-ne la comarca del Baix Segura l'element fonamental per al desenvolupament cap al sud de l'eix Alacant-Elx mitjançant la creació de sinergies i complementarietat amb l'eix Múrcia-Cartagena, que impulsarà el desenvolupament d'un node turístic de qualitat orientat a enfortir el perfil urbà i econòmic del litoral.  
L'àrea del Baix Segura, i en concret el municipi d'Algorfa, ha passat de tindre una economia tradicionalment sustentada en el sector primari a consolidar una base productiva molt més diversificada, en la qual la indústria i, sobretot, el sector servicis adquirixen protagonisme. Després del creixement experimentat en les últimes dècades, la comarca s'ha constituït en una de les més dinàmiques de tota la Comunitat, i el municipi d'Algorfa ha trobat una vocació territorial completament nova, de gran espai residencial extensiu en el franja interior de la banda costanera de Torrevieja, Guardamar i Orihuela.  
La situació d'Algorfa, com a autèntic encreuament de camins entre la connexió dels principals eixos Alacant-Elx i Múrcia-Cartagena, i l'eix secundari d'Orihuela-Torrevieja, la doten d'una posició altament privilegiada que pot i ha de rendibilitzar.  
Actualment Algorfa es troba quasi a la vora de l'esgotament de sòl, i cal destacar l'absoluta mancança al municipi de sòl destinat a usos terciaris i d'oci, dèficit que afecta tot l'àrea de la franja interior de la banda costanera i que suposa una autèntica necessitat per als habitants de la zona tant de primera com de segona residència.  
Unit a este objectiu fonamental, l'altre objectiu bàsic que com a planejament territorial previ al desenvolupament del pla proposat es formula, és el de creació d'una actuació que, d'acord amb un model territorial sostenible i integrat, mantinga la coherència que establix l'avanç de pla general i que, juntament amb els objectius més amplis de desenvolupament de la comarca, faça prevaldre les necessitats terciàries recreatives sobre les de segona residència.  
En tot cas, el programa haurà de contindre les previsions que calguen per a complir amb els objectius mínims establits en l'article 124.1 de la Llei Urbanística Valenciana.  
No es preveuen supòsits que puguen determinar una eventual adjudicació connexa o condicionada.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Quarta. Objectius i criteris del planejament  
Condicions per al desenvolupament i connexió:  
A. Situació pel que fa a la seqüència lògica del desenvolupament de les normes subsidiàries de planejament.  
Sense condicions.  
B. Condicions d'integració i de connexió.  
Ampliació de les infraestructures existents o execució de noves, en funció de les demandes del sector. S'ha de garantir una correcta ordenació estructures del sector, amb una integració paisatgística adequada i una connexió total a través de la ja existent carretera CV-940 (amb molt baixa densitat de trànsit) i l'autopista AP-7 (Alacant-Cartagena), amb els nuclis urbans d'Algorfa, Los Montesinos i Almoradí, entre altres.  
C. Delimitació de les unitats d'execució.  
Unitat d'execució única.  
D. Àrees de repartiment i aprofitament tipus.  
Es definix una àrea de repartiment única formada per la superfície de la pròpia unitat d'execució més 583.259 metres quadrats en concepte de cessió de l'article 13.6 de la Llei 4/2004, de 30 de juny, d'Ordenació del Territori i Protecció del Paisatge.  
E. S'executaran els programes de restauració paisatgística dins de l'àmbit del programa d'actuació integrada, a càrrec de l'urbanitzador i sense que siguen repercutibles als propietaris de terrenys afectats, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
1. Criteris generals.  
Constituïxen criteris i objectius urbanístics que cal complir per l'actuació integrada i els instruments de planejament que calga, amb caràcter general, els conceptes següents:  
1r La cessió a favor de l'administració pública de sòl no urbanitzable protegit en la quantia establida legalment.  
2n L'establiment de les millors solucions tècniques amb vista a optimitzar una adequada ordenació urbanística i arquitectònica, així com donar solució als problemes logisticofuncionals (càrrega i descàrrega, proveïment, recollida de residus, ubicació dels centres de transformació, etcètera).  
3r L'adopció de les millors solucions als possibles problemes de trànsit, accessos, eixides i ús fluid de les zones de càrrega i descàrrega.  
4t La millor forma, localització, ordenació i distribució de les zones verdes.  
2. Criteris específics.  
Constituïxen directrius urbanístiques de naturalesa reglamentària, amb el contingut de criteris urbanístics mínims i específics que cal tindre en compte pels concursants, els següents:  
1r L'actuació integrada es referirà a la programació del sector Montebello II la delimitació de la qual ha sigut proposada com aconsella el concert previ, sense perjuí de les redelimitacions, o, si és el cas, delimitacions que els proponents entenguen necessàries. A este efecte cercaran, i serà un criteri que cal fer prevaldre, una adequada integració amb l'entorn, amb prolongació dels eixos viaris, atenuant les alçades i volums, amb una adequada ordenació i zonificació d'usos.  
2n L'instrument de planejament que calga juntament amb la cèdula territorial d'urbanització o, si és el cas, del document de justificació d'integració territorial, fixarà per a l'àrea de repartiment conformada d'acord amb l'article 55.2 de la Llei Urbanística Valenciana, de sector esmentat, un aprofitament tipus no superior a 0,35 m²t/m²s, resultant de l'aplicació del concert previ.  
3r L'actuació prevista haurà de configurar, amb el fi públic de donar satisfacció a les necessitats d'oferta de sòls urbanitzables d'ús terciari, l'articulació d'un parc comercial, de manera que el nou sector es constituïsca amb una autonomia funcional respecte al conjunt, complementant i millorant notablement la mancança de sòl terciari que existix actualment, amb les característiques i la naturalesa necessàries sense que això supose, en cap cas, modificar les característiques i la naturalesa que han dotat el sector de les qualitats òptimes per a la seua inclusió en el model territorial municipal previst.  
En conseqüència, les actuacions que tinguen com a objecte sòl urbanitzable amb ús terciari, haurà de millorar els accessos i dotar de permeabilitat al trànsit rodat; així com incrementar la dotació de places d'aparcament en condicions d'utilitat pública, en un important nombre de places. També hauran d'adaptar la xarxa viària a les previsions establides en els articles 111 i 131 del Reglament d'Ordenació i Gestió Territorial i Urbanística Valenciana (ROGTUV).  
4t Els objectius d'edificació privada pretenen la implantació exclusiva de superfícies terciàries d'entitat suficient per a dinamitzar l'activitat econòmica del municipi i satisfer les necessitats existents de desenvolupament comercial de la comarca, procurant-ne una localització estratègica, les quals se sotmetran a les determinacions que, respecte d'això, s'establisca legalment.  
5é Haurà de preveure's en les ordenances urbanístiques:  
a) La creació d'un parc comercial terciari especialitzat i autònom, amb l'existència de «grans i mitjanes superfícies», completat al seu torn per usos complementaris (hoteleria, restauració, oficines, despatxos, altres servicis, etcètera).  
b) Generar la previsió de parcel·les resultants indivisibles, amb garantia suficient del seu compliment eficaç en el procés de transformació jurídica de la propietat, amb ordenança i paràmetres especials, que gaudisquen amb un mínim de superfície, i un sostre màxim d'edificabilitat, configurades per a la implantació d'una activitat comercial que constituïsca el motor comercial del sector, amb especialització comercial necessària, a fi de permetre la viabilitat econòmica de la futura gestió comercial, i per interés públic, en l'ordenació racional dels usos efectius urbanístics i d'activitat i evitar la sobreexplotació comercial, configurant el que es coneix com «gran superfície comercial», en condicions efectives d'assegurar la presència d'un operador comercial singular.  
c) Les millors condicions i compromisos tendents a facilitar la formació i disposició de les finques resultants, amb garanties efectives que asseguren l'acceptació o adhesió de la major part dels propietaris en els instruments de gestió urbanística posteriors.  
Objectius de la programació:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la reparcel·lació amb caràcter previ a la redacció del projecte.  
- En cas d'existir, efectuar un estudi fefaent de les parcel·les semiconsolidades, amb proposta de solució en els termes establits en el capítol III del títol I de la Llei Urbanística Valenciana.  
- Presentar per a la seua aprovació el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Inscriure al Registre de la Propietat les noves finques resultants, especialment les destinades al domini públic.  
- Fer constar al Registre de la Propietat les afeccions existents (carreteres, ferrocarril, barrancs i altres)  
- Cancel·lar les finques cadastrals aportades a la reparcel·lació i inscriure les resultants al Cadastre.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (i es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, per a la qual cosa hauran de:  
- Aportar informes de les administracions sectorials les competències de les quals resulten afectades per l'actuació (carreteres, xarxa ferroviària, domini públic hidràulic, domini públic maritimoterrestre i altres).  
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Incloure al projecte d'urbanització la construcció de les següents obres complementàries que siguen necessàries.  
d) Completar les infraestructures i espais públics o reserves dotacionals en el que calga per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:  
- L'urbanitzador efectuarà la seua inscripció al Registre de la Propietat i traslladarà a l'administració el corresponent certificat acreditatiu d'això.  
- Els lliurarà en perfectes condicions, una vegada concloses les obres d'urbanització, alçada la corresponent acta de lliurament.  
- Els transformadors d'energia elèctrica es consideraran equipament privat i es lliuraran a la companyia subministradora. Tant el sòl necessari per a la seua implantació com el cost d'esta, els hauran d'assumir tots els propietaris afectats.  
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.  
g) Ordenar el repartiment equitatiu de les càrregues i dels beneficis de l'actuació entre els afectats. (L'ajuntament, en els supòsits en què procedisca el deure de cessió establit en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, haurà d'establir els criteris de valoració i la seqüència per a fer efectiu el deure.)  
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
Cinquena. Prescripcions tècniques que cal respectar en la redacció dels documents d'ordenació i gestió  
Els projectes a formular com a alternativa tècnica del programa hauran de redactar-se seguint les determinacions recollides en la Llei 6/2005, de 30 de desembre, de la Generalitat, Urbanística Valenciana, i en el Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística, especialment quant a amples de vials, preveient l'adequada connexió dels servicis urbanístics amb les xarxes en funcionament. Haurà de complir-se el Decret 39/2004, de 5 de març, del Consell de la Generalitat, pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà.  
A) Prescripcions tècniques dels documents d'ordenació i gestió (art. 131.2.f de la Llei Urbanística Valenciana).  
1. Amb caràcter general es consideren prescripcions tècniques mínimes que hauran de respectar-se en la redacció dels documents d'ordenació i gestió les establides en la Llei Urbanística Valenciana (LUV) i en el ROGTUV, així com les establides en el Reglament de Zones d'Ordenació Urbanística de la Comunitat Valenciana (Orde de 26 d'abril de 1999, del conseller d'Obres Públiques, Urbanisme i Transports) i amb caràcter general la regulació de l'article 124 de la LUV.  
2. El document que concrete l'ordenació i la gestió de la zona d'actuació en sectors d'ús predominant industrial haurà d'aplicar les prescripcions establides en la norma bàsica de l'edificació NBE-CPI-96 o, si és el cas, el Codi Tècnic de l'Edificació (CTE), aprovat per Reial Decret 314/2006, de 17 de març, concretament en DB SI 5 intervenció dels bombers.  
3. Igualment l'instrument de planejament urbanístic incorporarà un estudi acústic per a l'àmbit d'ordenació del sector segons les exigències de l'article 25 de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
4. Es contemplarà una especial atenció en l'ordenació i gestió dels residus atenent als criteris establits per la Llei 10/2000, de 12 de desembre, de Residus de la Comunitat Valenciana.  
5. L'alternativa tècnica del programa haurà de contemplar, com a mínim, els següents documents de planejament i els seus complements:  
a) Document justificatiu de la integració territorial.  
b) Estudi d'integració paisatgística.  
c) Avaluació de sostenibilitat ambiental.  
d) Pla parcial modificatiu de la classificació del sòl.  
e) Projecte d'urbanització.  
En suma, els documents d'ordenació i gestió tindran en compte la normativa sectorial que incidisca en el planejament.  
6. En la presentació dels documents davant de l'administració hauran de respectar-se les prescripcions establides en l'apartat H de l'annex 1.  
B) Prescripcions tècniques del projecte urbanització (art. 131.2.h de la LUV).  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, i haurà de complir el que establix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas podrà contindre determinacions sobre ordenació, règim del sòl o de l'edificació.  
Haurà d'ajustar-se a les previsions de les normes municipals per a l'execució de les obres d'urbanització i la resta de normatives tècniques sectorials aprovades amb posterioritat a les esmentades normes i aplicables.  
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
A més de les exigències tècniques legalment exigibles, especialment els articles 152 i següents de la LUV i el 319 i següents del reglament s'haurà de complir:  
- PPTG canonades de sanejament de poblacions. MOPU, Orde de 15 de setembre de 1986. BOE 23 de setembre de 1986.  
- PPTG canonades de proveïment d'aigua. MOPU 1974, OM 28.07.1974, BOE 2, 3 i 30 d'octubre de 1974.  
- En relació a ferms, el dimensionament dels ferms s'efectuarà seguint la norma 6.1-IC aprovada per l'Orde Fom 3460 /2003 sobre seccions de ferm i capes estructurals de ferm.  
- Normes UNE aplicables als materials i assajos sobre estos.  
- Quant a materials es respectarà el plec de prescripcions tècniques generals per a obres de carreteres i ponts (PG-3/75), aprovat per l'OM de 6 de febrer de 1976 (BOE del 07.07.1976), i les seues revisions.  
- El Reglament Electrotècnic per a Baixa Tensió, aprovat per RU) 842/2002, de 2 d'agost (BOE 18.09.2002), i instruccions tècniques complementàries.  
Reglament Tècnic de Línies Elèctriques Aèries d'Alta Tensió. Decret 3151/1968, de 28 de novembre. BOE número 311, de 27.12.1968. Corregit en el BOE número 58, de 08.03.1969.  
- Norma tècnica per a instal·lacions de mitjana i baixa tensió NT-IMBT 1400/0201/1. Orde de la conselleria d'Indústria, Comerç i Turisme, de la Generalitat Valenciana, de 20 de desembre de 1991. DOGV 07.04. 1992.  
- Normes particulars i d'orientació de l'empresa subministradora d'energia elèctrica.  
- Enllumenat que impedisca la contaminació lumínica.  
Sisena. Variants sobre elements del programa d'actuació integrada permeses  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposta.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustaments de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. S'admeten variants, a este efecte cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'ajuntament podrà triar, entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, l'aspirant esmentat podrà presentar una alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
Setena. Terminis de desplegament i execució del programa d'actuació integrada  
1. En el termini d'un mes a partir de la notificació de l'acord d'aprovació i adjudicació definitives del programa a l'urbanitzador, i sempre que s'haja produït aprovació igualment definitiva del projecte d'urbanització, es procedirà a la formalització del contracte per al desplegament i execució del programa d'actuació integrada.  
2. Amb anterioritat a la formalització del contracte, l'urbanitzador haurà d'acreditar davant de l'administració la constitució de la garantia definitiva, per un import del 20% de les càrregues establides en el programa aprovat, en qualsevol de les formes previstes en la legislació de contractes de les administracions públiques.  
3. La presentació dels textos refosos corresponents al planejament o al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació, provisional o definitiva, que impose modificacions a l'alternativa tècnica.  
4. L'inici del procediment de pública concurrència per a la selecció de l'empresari constructor haurà de tindre lloc en el termini d'un mes des de la formalització del contracte entre l'urbanitzador i l'administració actuant.  
5. El projecte de reparcel·lació haurà de sotmetre's a informació al públic per l'urbanitzador en el termini màxim de sis mesos des de la finalització del termini per a l'opció per modalitat de retribució previst en els articles 166 de la Llei Urbanística Valenciana.  
6. La presentació dels textos refosos corresponents al projecte de reparcel·lació haurà de produir-se en el termini màxim de dos mesos des que tinga lloc la notificació a l'urbanitzador de les modificacions a introduir en el projecte inicialment formulat.  
7. L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació, i s'acreditarà mitjançant una acta de replantejament subscrita per la direcció de les obres i, almenys, per un tècnic municipal.  
8. Les obres d'urbanització hauran de finalitzar en el termini màxim de 36 mesos des del seu inici.  
9. Les obres d'edificació es podran executar simultàniament a les d'urbanització, amb el compliment previ de les condicions establides en l'article 182.2 de la Llei Urbanística Valenciana.  
10. El termini màxim d'edificació dels solars serà d'un any comptador des de la finalització de les obres d'urbanització. Es podrà ampliar este termini fins a un màxim de dos anys, en l'acord pel qual es fa recepció definitiva de les obres d'urbanització  
11. Quan l'urbanitzador, per causes imputables a este, haguera incorregut en demora pel que fa al compliment del termini total, l'administració podrà optar indistintament, mitjançant un acord exprés, per la resolució del contracte o per la imposició de les penes establides en l'article 95.3 del Text Refós de la Llei de Contractes de les Administracions Públiques (Reial Decret Legislatiu 2/2000, de 16 de juny), i prendrà com a base el cost estimat de les obres d'urbanització.  
12. El còmput dels terminis quedarà suspés des del moment que, per causa de força major, cas fortuït o altres causes alienes i insuperables a la voluntat de l'urbanitzador, siga temporalment impossible la iniciació, prossecució o conclusió de les actuacions jurídiques o materials programades. S'entenen expressament compreses entre les causes abans esmentades, entre altres, les resolucions administratives o judicials que ordenen la paralització d'obres o la paralització o suspensió d'actuacions administratives; les catàstrofes naturals, les vagues laborals que afecten el sector de la construcció a la província d'Alacant, les inundacions i altres circumstàncies anàlogues. L'urbanitzador, amb la petició prèvia raonada i fundada, podrà sol·licitar a l'ajuntament la pròrroga dels terminis parcials abans estipulats. L'ajuntament resoldrà el que procedisca respecte d'esta petició, en els termes de la Llei sobre Règim Jurídic de les Administracions Públiques i del Procediment Administratiu Comú, i la pròrroga no podrà superar la meitat dels terminis estipulats. No s'entendran com a pròrroga el major termini conseqüència dels supòsits de suspensió esmentats.  
13. Els terminis que es recullen en la present clàusula tindran en tot cas el caràcter de màxims i es podran reduir en les proposicions dels aspirants a urbanitzador.  
Huitena. Model de proposició que han de presentar els interessats  
Proposició  
(Nom i cognoms) ..., major d'edat, veí/ïna d ..., amb domicili a ..., província ..., i amb DNI ..., actuant en (nom propi, representació d) ..., amb domicili social a ...   
EXPOSA:  
Que assabentat de les bases particulars que regixen per a l'adjudicació del Programa d'Actuació Integrada del Sector Montebello II, presenta la documentació següent:  
- Alternativa tècnica, composta, entre altres, per:  
Pla parcial.  
Projecte d'urbanització.  
Proposició juridicoeconòmica.  
Documents específics ressenyats en l'article 133 de la LUV (en sobre a banda). És per això que,   
SOL·LICITA:   
Siga admesa a tràmit la documentació que hi adjunta.  
Lloc i data; firma i rúbrica.  
Novena. Documentació que ha de presentar cada licitador  
1. La documentació que cal presentar serà la següent:  
I. Alternativa tècnica:  
L'alternativa tècnica contindrà la documentació següent:  
a) Còpia del resguard de la sol·licitud davant la conselleria competent en matèria d'urbanisme de la cèdula territorial d'urbanització.  
b) Pla parcial modificatiu de l'ordenació estructural, amb el contingut de l'article 72, 73 i 74 de la Llei Urbanística Valenciana.  
c) Existència o no d'agrupació d'interés urbanístic i, si és el cas, estatuts i acords socials d'esta.  
d) Terminis que es proposen per al desenvolupament de l'actuació integrada, i es determinarà tant el corresponent a les obres d'urbanització com a les obres d'edificació dels solars resultants, si és el cas.  
e) Projecte d'urbanització i es determinarà el corresponent a les obres d'urbanització, així com si és el cas projectes d'edificació dels solars resultants.  
f) Enunciat dels objectius complementaris que es proposen d'acord amb l'article 124.2 de la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir.  
g) Mesures de control de qualitat i compliment de les normes de qualitat ambiental, si és el cas.  
h) Inventari preliminar de construccions, plantacions i instal·lacions la demolició de les quals, destrucció o eradicació exigisca la urbanització. S'admetrà que l'inventari es limite a situar-les amb referència a una parcel·la cadastral, la seua superfície aproximada, ús que els és propi i en el cas de plantacions, s'assenyalarà si es tracta d'arbres singulars o cultius uniformes en la major part de l'extensió de la parcel·la, sense que, a estos mers efectes, siga necessari identificar particularment les séquies o canals de reg que servisquen a estes. No s'exigirà la valoració d'unes i altres, la qual cosa s'admetrà realitzar en el projecte de reparcel·lació i, als efectes del concurs, es verificarà únicament que els licitadors han aportat l'inventari en els termes indicats.  
i) Estimació preliminar i general d'aquelles despeses d'urbanització variables l'import de les quals, fins i tot sent-ne repercutible als propietaris, no es puga determinar per la concurrència d'ofertes.  
II. Proposició juridicoeconòmica.  
La proposició juridicoeconòmica haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
b) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
c) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació. L'acreditació s'efectuarà assenyalant els terrenys corresponents en un pla cadastral, en el qual, juntament amb el número de parcel·la, s'indicarà el número de finca registral que tinguen assignat, acompanyant a això de nota simple expedida pel Registre de la Propietat o, en el cas de finques no inscrites o pendents d'inscriure títols sobre estes, el document que acredite la propietat. En cas de tractar-se de finques alienes a la propietat del licitador, a més a més una còpia del corresponent document públic que acredita la vinculació amb el propietari.  
d) Full resum de les dades econòmiques rellevants. La proposició juridicoeconòmica inclourà la documentació necessària per a determinar amb claredat les magnituds econòmiques del programa, i diferenciarà els aspectes següents:  
1. Pressupost de licitació de l'obra d'urbanització: amb l'abast establit en l'article 168.1.a i b) de la Llei Urbanística Valenciana.  
2. Cost de projectes: cost de redacció i direcció dels projectes tècnics, especificant cada projecte, a què es referix l'article 168.1.c de la Llei Urbanística Valenciana.  
3. Despeses de gestió: despeses de gestió de l'urbanitzador, calculats en un percentatge d'allò que represente la suma de les partides corresponents a conceptes anteriors.  
4. Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
5. Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats. L'import màxim que l'urbanitzador podrà suportar, d'acord amb l'article 168.1.e de la Llei Urbanística Valenciana en concepte d'honoraris que li repercutisca l'ajuntament per haver-los pagat, corresponents a l'emissió d'informes tècnics i jurídics necessaris per a adoptar els acords de programació i de gestió, no superaran la quantitat de 100.000,00 euros.  
6. Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a esta modalitat de retribució.  
7. Preu del sòl a efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos l'urbanitzador.  
8. Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a estes, si és el cas, recolzades per una entitat financera degudament registrada.  
9. Informació sobre la possibilitat d'optar per la modalitat de retribució en diners, i manera, condicions i termini per a l'exercici d'esta opció de retribució.  
10. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
III. Altres documents.  
Les propostes de programa hauran d'anar acompanyades, en sobre a banda, dels documents següents:  
a) Aquells que acrediten la personalitat jurídica del concursant i, si procedix, la seua representació.  
b) Els documents que acrediten els requisits de solvència tècnica i professional, econòmica i financera, d'acord amb els exigits per les bases reguladores del concurs.  
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, incloent-hi expressament la circumstància de trobar-se al corrent en el compliment de les obligacions tributàries i amb la seguretat social imposades per les disposicions vigents.  
d) Resguard acreditatiu de la garantia provisional, a l'efecte del qual s'establix com a estimació preliminar de les càrregues d'urbanització, l'import del qual es fixa en cinquanta milions d'euros (28.112.540,00 €), sent-ne el 2% d'este import estimat la quantitat d'un milió d'euros (1.000.000,00 €).  
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedix, al fur jurisdiccional estranger que poguera correspondre-li.  
f) Declaració jurada o acta notarial acreditativa d'haver-se iniciat la pràctica dels avisos a què es referix l'article 134.4 de la Llei Urbanística Valenciana.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
3. Les proposicions presentades per cada concursant hauran de distingir clarament i incloure, en sobres separats, la documentació que corresponga a l'alternativa tècnica, la proposició juridicoeconòmica i a la indicada en altres documents.  
4. Documentació susceptible de valoració per a l'adjudicació del programa: seran susceptibles de valoració l'alternativa tècnica i la proposició juridicoeconòmica en tots aquells aspectes que es corresponen amb els criteris de valoració que s'establixen en la base dotze.  
Deu. Termini i lloc per a la presentació de les proposicions  
Termini: tres mesos a partir de la data de l'enviament de l'anunci del concurs al Diario Oficial de la Unión Europea. Lloc: Registre General de l'Ajuntament d'Algorfa, plaça d'Espanya, número 20. Els tres sobres corresponents a la documentació administrativa, a l'alternativa tècnica i a la proposició juridicoeconòmica, hauran d'anar perfectament identificats i diferenciats. A l'exterior de cada un d'ells figurarà la denominació del concurs i la identificació del concursant, així com la classe de documentació que conté, i haurà de figurar a l'interior de cada un d'estos una relació numèrica dels documents que conté.  
Onze. Documentació acreditativa del compliment dels criteris de solvència econòmica i financera, tècnica i professional exigibles als concursants  
- Característiques dels concursants:  
Podran ser urbanitzadors i promoure el programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles que es descriuen a continuació. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 20 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 6 de juny. Deixant fora de perill el dret reconegut per l'article 118.2 de la Llei Urbanística Valenciana, no podran ser urbanitzadors ni promoure programes d'actuació integrada els qui hagen participat en la investigació, l'experimentació, l'estudi o el desenvolupament del pla d'acció territorial o el pla general que afecte l'ordenació de l'àmbit del programa que es licita. Quan per aplicació del que disposa l'apartat anterior s'inicie un procediment per a l'exclusió d'un licitador, este ajuntament donarà audiència a l'interessat en els terminis i forma que reglamentàriament s'establisquen, i li concedirà la possibilitat de demostrar que, en les circumstàncies del cas concret, l'experiència adquirida per este licitador no ha pogut falsejar la competència o infringir d'una altra manera els principis que informen la normativa europea i estatal en matèria de contractació pública.  
- Solvència econòmica i financera de l'urbanitzador:  
1. La justificació de la solvència econòmica i financera de l'urbanitzador es podrà acreditar per un o alguns dels següents mitjans:  
a) Informe d'institucions financeres que estime que la societat disposa de capacitat suficient per a fer front a l'import estimat de les càrregues d'urbanització.  
b) Si es tracta de persones jurídiques, presentació dels comptes anuals o d'extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i sobre el volum de negocis relacionat amb el desenvolupament i la promoció d'actuacions semblants a la present, que correspodrà com a màxim als tres últims exercicis.  
2. Si per raons justificades l'urbanitzador no està en condicions de presentar les referències sol·licitades per este ajuntament, podrà acreditar la seua solvència econòmica i financera per mitjà de qualsevol altre document que l'administració considere suficient, i es podrà basar en la solvència d'altres entitats, amb independència dels vincles jurídics que tinguen establits entre estos. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
3. La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podran basar-se en els requisits de solvència, almenys, d'un dels seus membres.  
- Solvència tècnica i professional:  
1. La justificació de la solvència tècnica i professional de l'urbanitzador s'acreditarà per un o alguns dels següents mitjans:  
a) Presentació d'una relació dels programes d'actuació integrada promoguts i gestionats pel concursant o socis de l'empresa.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat, i s'exigirà que l'equip estiga format com a mínim per un enginyer superior, un arquitecte superior i un advocat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no està en condicions de presentar les referències sol·licitada per este ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estos, i haurà de demostrar en este cas davant este ajuntament que comptarà amb els mitjans necessaris per a l'execució del programa d'actuació integrada, amb la presentació dels compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.  
Dotze. Criteris objectius d'adjudicació del programa d'actuació integrada, especificats per orde decreixent d'importància, incloent-hi la seua ponderació  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
a) Alternativa tècnica total (70 punts):  
1. La qualitat tècnica de l'ordenació proposada (35 punts).  
2. La resolució adequada de la integració de l'actuació amb el seu entorn (7 punts).  
3. La millor estructuració de dotacions públiques i espais lliures (7 punts).  
4. La qualitat tècnica de les resolucions proposades per a la urbanització en el projecte d'urbanització (7 punts).  
5. Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este (7 punts).  
6. Termini d'execució del programa d'actuació integrada (2 punts).  
7. Compromís d'edificació simultània a la urbanització d'un percentatge dels solars resultants de l'actuació (1 punt).  
8. Compromisos addicionals que assumisca voluntàriament i a càrrec seu l'urbanitzador (3 punts).  
9. Mitjans per al control de cada una de les prestacions que constituïxen l'objecte del programa (1 punt).  
b) Proposició juridicoeconòmica (total 30 punts):  
1. Import de les càrregues d'urbanització, expressat en euros per metre quadrat d'edificabilitat (7,5 punts).  
2. La valoració dels terrenys a efectes de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient, i major proporció de terrenys propis o d'associats que hagen de quedar afectes amb garantia real inscrita al Registre de la Propietat al compliment de les obligacions especials d'edificació derivades de l'aprovació del programa (21 punts).  
3. Compromisos financers per a l'execució de les obligacions complementàries assumides voluntàriament i a càrrec seu per l'urbanitzador (1,5 punts).  
D'acord amb el que establix l'article 312 del Reglament de la Llei Urbanística Valenciana, la puntuació de l'alternativa tècnica representarà el 70% de la valoració i la proposició juridicoeconòmica l'altre 30%.  
El percentatge de còmput de cada un dels criteris de puntuació de l'alternativa tècnica, dins dels rangs establits en el Reglament de Desenvolupament de la Llei Urbanística Valenciana, prima la qualitat tècnica de les solucions de l'ordenació urbanística proposada i manté l'adequat equilibri amb el contingut de la proposició juridicoeconòmica.  
Això és així perquè, dins dels marges que establix per a la baremació el Reglament d'Ordenació i Gestió Territorial i Urbanística, s'ha optat per fer prevaldre en la major mesura possible la qualitat de l'ordenació urbanística.  
La puntuació mínima que haurà d'aconseguir una alternativa tècnica perquè procedisca la valoració de la proposició juridicoeconòmica serà del 50% de la puntuació màxima assignada en l'anterior barem a esta.  
Tretze. Garantia provisional  
1. Per a prendre part en el concurs els licitadors hauran de constituir prèviament, a disposició de l'òrgan de contractació, una garantia provisional per l'import equivalent al 2% del pressupost base de licitació, a l'efecte de la qual s'establix com a estimació preliminar de les càrregues d'urbanització, l'import de la qual es fixa, com a tipus màxim de licitació, en cinquanta milions d'euros (91.851.544,00 €), sent-ne el 2% d'este import estimat la quantitat d'un milió d'euros (1.000.000,00 €).  
Quan el licitador presente la seua proposició sota la forma d'unió temporal d'empresaris, la garantia provisional podrà constituir-se per una o diverses de les empreses participants.  
Quant a la forma i requisits de les garanties, caldrà ajustar-se al que disposa el capítol III del títol II del llibre 1 de la Llei de Contractes de les Administracions Públiques així com al que disposen els articles 55, 56, 57 i 58 del seu reglament.  
2. La prestació de la garantia provisional s'acreditarà de la forma següent:  
a) Per mitjà de resguard de la Tresoreria Municipal, quan s'haja constituït en diners, en valors públics o en valors privats.  
b) Per mitjà d'aval o pòlissa d'assegurança de caució, i s'haurà de verificar la personalitat i/o legitimació de la persona que firma el document en nom de l'entitat mitjançant un document formalitzat davant de la fe pública d'un notari.  
3. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del programa. Les proposicions que es retiren, sense causa justificada, amb anterioritat al transcurs del termini de què disposa l'ajuntament per a l'adjudicació del programa d'actuació sense que esta s'haja resolt, no tindran dret a la devolució de la garantia provisional. La renúncia de l'adjudicatari a la formalització del contracte per al desplegament i execució del programa comportarà la pèrdua de la garantia provisional.  
Catorze. Garantia definitiva  
1. Amb anterioritat a la firma del contracte amb l'Ajuntament d'Algorfa, l'adjudicatari del programa d'actuació integrada haurà de constituir la garantia definitiva, pel 20% del valor de les càrregues d'urbanització i que acreditarà per qualsevol de les formes previstes per a la garantia provisional en estes bases.  
2. Si la garantia provisional s'haguera constituït en metàl·lic o valors, serà potestatiu per a l'adjudicatari aplicar el seu import a la garantia definitiva o procedir a la nova constitució d'esta última.  
3. Transcorregut el termini de 12 mesos des que es consideren rebudes les obres d'urbanització de conformitat amb el que preveuen les bases generals, procedirà la devolució de la garantia definitiva.  
L'expedient queda a disposició de qui vulga examinar-lo al Departament d'Urbanisme de l'Ajuntament d'Algorfa, siti a la plaça d'Espanya, 20, telèfon 291 387 209, de 09.00 a 14.00 hores. I s'indica que amb data 18 d'abril de 2007 ha sigut remés al Diario Oficial de la Unión Europea, i que el termini de presentació de proposicions va acabar el dia 18 de juliol de 2007, a les 14.00 hores.  
Algorfa, 19 d'abril de 2007.- L'alcalde: Antonio Lorenzo Paredes.